Hoër onderwys: Private instellings ál belangriker in SAProf. Irma Eloff van UP het gesê private hoëronderwysinstellings met ‘n sterk klem op gehalte, waardesisteem en ’n duidelike missie en visie is goed geplaas om die groeiende vraag na hoër onderwys aan te pak. Foto: Elzette le Roux/Twitter. Die aanbieding van hoër onderwys het wêreldwyd ontplof en die vraag in die toekoms gaan handel oor die gehalte van die opleiding wat by dié soort instellings gebied word. Prof. Alwyn Louw, akademiese president van Monash Suid-Afrika, het gesê die dae waar iemand gou ŉ private hoëronderwysinstelling begin om ŉ vinnige geldjie te maak is beslis verby. Hy het ook genoem dit sal vir dié soort instellings ál belangriker word om die invloed van hulle onderrig te bepaal. “In stede daarvan dat instellings spog oor hoeveel studente gegradueer het, moet die instellings weet wat van hulle studente geword het nadat hulle hul studie voltooi het.” Louw was een van die sprekers tydens ŉ konferensie wat Aros, ŉ private hoëronderwysinstelling wat onderwysers oplei, Dinsdag in Pretoria aangebied het. Die uitdagings en ervarings van dié soort instellings in Suid-Afrika is tydens die konferensie bespreek. Prof. Irma Eloff, van die fakulteit opvoedkunde aan die Universiteit van Pretoria, en Niclaas Roets, uitvoerende hoof van Aros, het ook tydens die geleentheid insette gelewer. “Gehalte is nie ŉ eenmansport nie, dit is ŉ deurlopende spanpoging. Instellings sal hulself ook gereeld moet evalueer en nie net wag vir ŉ vierjaarlikse oudit voordat dit gedoen word nie. Dit is uiters noodsaaklik dat hierdie instellings moet weet hoe om dit wat hulle doen, goed te doen,” het Louw bygevoeg. Eloff het gesê private hoëronderwysinstellings soos Aros is goed geplaas om die groeiende vraag na hoër onderwys van gehalte aan te pak. “Instellings soos hierdie se sterk klem op gehalte, en hulle waardesisteem met ŉ duidelike missie en visie, sal ál meer studente, ouers en dosente trek.” Sy was verlede jaar by ŉ konferensie in Europa waar dit vir haar opmerklik was dat van die beste navorsers in die lande toenemend die skuif van openbare universiteite na private instellings maak. “Op my vraag oor hoekom hulle dit doen, het hulle telkens gesê dit is omdat hulle die geleentheid het om hulle studente by private instellings te leer ken. Hulle het ook genoem dat politiek van die kleiner kampusse weggehou word en dat daar ŉ groter fokus op onderrig en leer is,” het Eloff gesê. Sy het ook gesê daar heers tans ŉ tydgees waarin die waarde van moedertaalonderrig nie hoog aangeslaan word nie, al is daar reeds talle navorsing wat die belangrikheid daarvan bevestig. “Ek dink egter instellings en dosente moet dit te midde hiervan hulle persoonlike missie maak om aan moedertaalonderrig van gehalte op universiteitsvlak te bly werk, al moet dit dan ook vir eers stil in die agtergrond gebeur.” Volgens Roets sal daar teen 2026 meer as ŉ miljoen studente aan private hoëronderwysinstellings studeer. “Die soeke na gehalte-onderrig is vir ons by Aros baie belangrik, daarom het ons instelling onlangs vyf christelike private hoëronderwysinstellings in Kanada en die VSA gaan besoek om onder meer bande te bou en te bepaal hoe lyk die universiteit van die toekoms. “Die besoek aan Trinity Western University, King’s University, Dordt College, Covenant College en Geneva College het ons by Aros gehelp met planne en idees vir die toekomstige uitbouing van ons instelling, wat sal verseker Aros ontwikkel nie net die verstand van student nie, maar raak ook die hart en siel.”